Dooie koei veroorsaak ongelukDie ongelukstoneel nadat ‘n motoris vir ‘n dooie koei in die pad uitgeswaai het. (Foto: Verskaf) Verskeie mense is beseer toe die bestuurder van ŉ ligte motorvoertuig uitgeswaai het vir ŉ dooie koei in die pad net voor Port Edward in KwaZulu-Natal. Die insittendes moes met kake van die lewe uit die voertuig bevry word. Netcare 911 het Maandag net ná 23:00 gereageer op inligting oor ŉ botsing op die R61 aan die Suidkus. “Volgens inligting tot ons beskikking lyk dit of die bestuurder van die voertuig uitgeswaai het om te keer dat hy ŉ dooie koei in die pad tref. In die proses het hy beheer van die voertuig verloor,” sê Shawn Herbst, woordvoerder van Netcare 911. Die voertuig, met ses insittendes, het teen ŉ skuinste langs die pad tot stilstand gekom. Volgens Herbst is een persoon ernstig beseer, drie persone het matige beserings opgedoen en nog twee insittendes het minimale beserings opgedoen. “Die brandweer- en reddingsdienste het kake van die lewe gebruik om die mense uit die voertuig te bevry en die pasiënte is op die toneel behandel,” sê Herbst. Nadat hulle op die toneel gestabiliseer is, is al ses pasiënte met ŉ private ambulans na ŉ hospitaal geneem vir verdere behandeling.